# Ambros Speiser

Ambros Speiser (Basilea, 13 de novembre de 1922 - Aarau, 10 de maig de 2003) va ser un enginyer electrònic suís.

## Biografia

Tot i haver nascut a Basilea, Speiser va passar la seva primera infància a Surbiton (afores de Londres), on el seu pare, Ernst Speiser, era un pròsper empresari. El 1931 van retornar a Suïssa i es van instal·lar a Baden (Argòvia), on el seu pare va continuar la seva carrera com empresari fins que, a partir de la Segona Guerra Mundial, es va dedicar a la política.
A partir de 1944, Speiser va estudiar electro-tecnologia al ETH Zürich, en el qual es va graduar el 1948. L'any següent, el seu director de tesi, Eduard Stiefel, el va fer anar, juntament amb Heinz Rutishauser, a Harvard i Princeton per estudiar els projectes de computadors electrònics de les dues institucions. El 1950, al mateix temps que obtenia el doctorat, es va crear l'Institut de Matemàtica Aplicada del ETH i es va comprar un ordinador Z4 per experimentar amb ell. Això va impulsar Stiefel, Rutishauser i Speiser a construir el seu propi ordinador, que van anomenar ERMETH (acrònim de l'alemany Elektronische RechenMaschine ETH). Però el 1955, Speiser, que era l'enginyer en cap del projecte, el va abandonar i va fitxar com director del laboratori de recerca d'IBM a Zúric, des del qual va fer la competència als seus antics companys de l'ETH.
El 1966 va abandonar IBM per convertir-se en director d'investigació de Brown, Boveri & Cie (actual ABB) a Baden, càrrec en el qual es retirar el 1987.

## Referències

* ↑ Schwartz, 1981, p. 121.
* ↑ Bruderer, 2013b, p. 98.
* ↑ Gutknecht, 2010, p. 282.
* ↑ Bruderer, 2013a, p. 32.
* ↑ Sciacca i Curioni, 2018, p. 66-68.

## Bibliografia

* Bruderer, Herbert «Der kurze Traum vom Schweizer Silicon Valley» (en alemany). Tages-Anzeiger, Jul. 3, 2013a, pàg. 32.
* Bruderer, Herbert. «Discovery of Two Historical Computers in Switzerland». A: Arthur Tatnall, Tilly Blyth, Roger Johnson (eds.). Making the History of Computing Relevant (en anglès). Springer, 2013b, p. 96-104. ISBN 978-3-642-41649-1.
* Bruderer, Herbert. Milestones in Analog and Digital Computing (en anglès). Springer, 2020. ISBN 978-3-030-40973-9.
* Gutknecht, Martin H. «Numerical analysis in Zurich – 50 years ago» (en anglès). math.ch/100, 2010, pàg. 279-290. DOI: 10.4171/089-1/10.
* Rubio Jiménez, Manuel Ángel. Historia de los Lenguajes de Programación: Años 1940-1959 (en castellà). Altenwald Books, 2022. ISBN 9788412452037.
* Schwartz, H.R. «The Early Years of Computing in Switzerland» (en anglès). Annals of the History of Computing, Vol. 3, Num. 2, 1981, pàg. 121-132. DOI: 10.1109/MAHC.1981.10013. ISSN: 0164-1239.
* Sciacca, Chris; Curioni, Alessandro. «Building Global Innovation Systems though Public Private Partnership: How IBM has Leveraged Academic Collaboration for 70+ Years». A: Lars Frolund, Max Riedel (eds.). Strategic Industry-University Partnerships: Success-Factors from Innovative Companies (en anglès). Academic Press, 2018, p. 59-80. ISBN 978-0-12-810989-2.

## Enllaços externs

* O'Connor, John J.; Robertson, Edmund F. «Ambros Speiser» (en anglès). MacTutor History of Mathematics archive. School of Mathematics and Statistics, University of St Andrews, Scotland.